Tove Videbæk (KRF), 2003-02-04:
I vores vestjyske medier læser og hører vi daglig om togaflysninger, der gør, at gymnasieelever og andre studerende ikke kan nå frem til deres uddannelsessted, lønmodtagere ikke kan nå frem til deres arbejdsplads, de mister måske timelønninger, bonus osv., men værst af det hele er dog, at de ikke ved, hvornår de kan komme af sted.
De ved ikke, hvornår toget kommer, eller om der kommer en bus.
Nogle dage bliver de lovet en bus, som ikke kommer, og bagefter får de at vide, at bussen godt nok kom, men holdt det forkerte sted, således at togpassagererne ikke vidste, at det var deres bus osv. - kaos har været totalt.
Som der står i Ringkjøbing Amts Dagblad i fed overskrift en dag: »Aflysninger bliver en del af hverdagen«.
Andre overskrifter er: »Arriva aflyser og aflyser«.
»Antallet af aflyste tog stiger«.
»82 aflysninger på 3 uger«.
»Arriva-cirkusset kan vare et halvt år«.
Det er simpelt hen ikke i orden.
Det er stærkt kritisabelt, uacceptabelt og dybt frustrerende for de pågældende togpassagerer i Midt- og Vestjylland. Kristeligt Folkeparti i Ringkjøbing Amt havde i aftes generalforsamling, og her var stemningen ikke særlig venlig over for Arriva.
Man vedtog en resolution, hvor man udtrykte
meget klart, at Kristeligt Folkeparti i Ringkjøbing Amt kræver, at ministeren straks sikrer midt- og vestjyder tog til tiden.
De tilføjer, at det er aldeles uacceptabelt, at borgere, virksomheder og uddannelsesinstitutioner daglig må døje med ikke blot færre afgange, men også forsinkelser og aflysninger i stort tal.
Dette kan betyde, at borgerne tvinges til at finde andre transportformer, og dermed ødelægges den kollektive trafik i vores landsdel.
Arriva har fået bevillinger under forudsætning af, at de skulle præstere mindst samme serviceniveau, som før Arriva kom til.
Kristeligt Folkeparti var med til at nikke til en bevilling, som Arriva fik oven i hatten, fordi vi var enige i, at serviceniveauet bestemt ikke skulle gå ned på de pågældende strækninger.
Hvad er det så, vi oplever?
Arriva undskylder sig bl.a. med mangel på lokomotivførere.
Det anslås ifølge Ritzau, at Arriva her og nu mangler 20-30 lokoførere.
Midt i marts bliver der uddannet 18 nye, der er ansat hos Arriva, og til april kommer der yderligere 16 nye til.
Men jokeren i spillet er jo, at 40 lokomotivførere, som Arriva har lånt af DSB, skal leveres tilbage til DSB den 31. marts, når kontrakten med DSB udløber, og så er vi jo lige vidt.
Arriva har derefter kontrakt på at låne 20 lokomotivførere frem til den 31. juli, men hvornår Arriva har lokoførere nok, er vist stadig væk et åbent spørgsmål.
Det gjorde ministeren umiddelbart efter et møde i sidste uge.
Mødet holdes ikke for at starte en proces, hvor man sætter sig og småsnakker om sagen, men ifølge JydskeVestkysten for at afslutte processen.
Det er altså for at få handlingsplaner på bordet og svar på, hvornår Arriva har tænkt sig at leve op til kontrakten.
Ved det møde forventer vi naturligvis, at ministeren også sætter Arriva stolen for døren og meddeler Arriva, at sanktionsmulighederne i bod og bonus-ordningen træder i kraft, hvis ikke Arriva lever op til kontraktens ordlyd.
Måske skulle det også på det møde nævnes for Arriva, at det i sidste ende jo kan munde ud i, at kontrakten bliver annulleret på grund af misligholdelse.